Papersnake/gushiwen huggingface dataset:
湘江春望
陈炽（清代）

麦风凄切子规声，僻县繁花眼暂明。留滞河缘识天意，飘零今已悔狂名。

春寒十日仍披裌，夜雨双流半入城。谁踵嘉名旧湘水，芙蓉愁煞涉江情。
寄题叶叔明盛圃熙春堂四首且为他日往游之约 其一
刘一止（宋代）

堂前草木自争春，堂上妖娆花妒人。年年岁岁春相似，不信风光有故新。
五云寺
徐侨（宋代）

黄云不似五云深，隐隐回环坐此林。
峦阜几重遮入路，陇冈百里护来峰。
单僧怜汝喧鱼板，漫叟便余玩鹤琴。
茶罢策筇无个事，登高时复一长吟。
橙纲
范成大（宋代）

尧舜方堪橘柚包，穹庐亦复使民劳。
华清荔子沾恩幸，一骑回时万骑骚。
沉醉东风·重九
卢挚（元代）

题红叶清流御沟，赏黄花人醉歌楼。天长雁影稀，月落山容瘦，冷清清暮秋时候。衰柳寒蝉一片愁，谁肯教白衣送酒？
往山洞
戴良（元代）

既停九龙策，沥醑礼前贤。复寻三洞蹊，秉玉朝群仙。

群仙去绵邈，遗迹费采甄。标峰绚霞外，裂窦綵云间。

旁听流活活，俯瞰深渊渊。脊曲骇初入，膝阻艰屡迁。

躧迥方蠖伸，缘隅乃猴牵。冥行路易失，前𨗳火频然。

倾壁见斜倚，危室睹孤圆。穴杳石如透，潭空海疑连。

涉深怯龙跃，出险怵途悭。纡徐度虚隙，恍惚脱重泉。

仆御矜乍往，朋徒庆生还。夙志爱游役，芳时屡徂愆。

流光忽我迈，践胜及兹年。栖息固有期，迟暮复何言。

二皇倘可值，颓龄庶能延。
游砚山
王炎（宋代）

他山石徒多，器宝匿幽僻。
产璞芙蓉坑，金声而玉德。
冈峦外钩联，地势中断隔。
曲坞八九家，路入羊豕迹。
涧水抱石根，石骨多绀碧。
北山上搀天，南山势蟠伏。
砚工二百指，日凿崔嵬腹。
篝灯砺斧斤，深入逾百尺。
我行冒风雨，周览不知夕。
夜宿茅茨下，青灯照岑寂。
酒阑呼匠民，访之语纖雾縠。
巧手琢磨之，价直黄金镒。
断岩半倾欹，旧穴久湮塞。
旁求得他材，饮水不受墨。
坚滑已支庶，粗燥乃臧获。
信知天壤间，尤物神所惜。
罕见固为贵，有亦未易识。
珉玉混一区，语尽三叹息。
游梅山寺
释仲休（宋代）

世续香灯演圣言，再新华构称凭轩。
阴阴松色连僧阁，飋飋波声入寺门。
飞鹭衔鱼离浅濑，残云带雨渡遥村。
沃洲相较应相近，树杪啼烟祇欠猿。
七夕
俞允若（清代）

鹊桥风冷角声寒，斜月朦胧怯夜阑。诉尽离愁添别绪，年年此夕不成欢。
阳羡杂咏十九首。伏龟堂
陆希声（唐代）

盘崖蹙缩似灵龟，鬼谷先生隐遁时。

不独卷怀经世志，白云流水是心期。
南堂杂兴
陆游（宋代）

年过八十更应稀，又向清秋听捣衣。
一片雨来书幔黑，数声钟断钓船归。
酒垆好事能焚券，齑瓮无情未解围。
剩欲出门寻一笑，故人零落叹畴依。
偈颂九十三首
释梵琮（宋代）

新年已十日，十日在家乡。
到家一句子，哑子吃生姜。
眉毛上{左足右孛}跳，鼻孔里论量。
针小眼大，尺短寸长。
次韵邑宰徐何谦道中咏风雨中闻藕花香
陈著（宋代）

眼空尘世粉红娇，看了濂溪兴自饶。
风雨中閒曾著句，满身身到庆登桥。
洞仙歌四首 其一
姚燮（清代）

晓窗鹦语，惹一丝魂颤。拢鬓扶花去潜远。怕水廊露藓，曲曲弯弯，难瞒过，绣屧印痕都遍。

重来人悄悄，梦影生凉，立尽黄昏有谁管。剩了海棠枝，筛月墙阴，把零叶、也都飘断。

兀门掩、灯残乱蛩啼，似刀尺声声，听来凄怨。
题袁右丞滋像
汪大猷（宋代）

金玉相辉满画扉，高风未许一行题。
五朝冠盖联朱紫，八代文章焕壁奎。
四老德推商皓并，群英名许鲁贤齐。
凭将世谱从头看，道此真源出道溪。
钓台见送客罢还舟熟睡至觉度寺
陆游（宋代）

抽身簿书中，兹日睡颇足。
缥缈桐君山，可喜忽在目。
纷纷众客散，杳杳一筇独。
昔如脱渊鱼，今如走山鹿。
诗情森欲动，茶鼎煎正熟。
安眠簟八尺，仰看帆十幅。
逍遥富春饭，放浪渔浦宿。
送老水云乡，羹藜勿思肉。
和查少白五十初度七律四则 其一
王衢（清代）

交情自古推平仲，四九年华伯玉知。欲證是非凭益友，敢言天命拟先师。

芝兰得契香能久，松柏有心寿可支。海上于今鸣独鹤，纵无人见亦闻之。
燕歌行
曹睿（魏晋）

白日晼晼忽西倾。霜露惨凄涂阶庭。秋草卷叶摧枝茎。

翩翩飞蓬常独征。有似游子不安宁。
丰干寒拾赞
释心月（宋代）

微风吹，岩松鸣。
听愈好，吟愈清。
浑崙一句子，文彩甚分明，
笔下如何写得成。
末利菊
徐集孙（宋代）

瑶菊细簇翠廉纖，耐得篱边晓露淹。
晚节清香犹更好，虽名末利不趋炎。
留题白龙山
赵发（宋代）

访梅那复怕山寒，隙地原来有大观。云护数峰排汉表，春回万大长林端。

摩挲泉石襟期净，登眺楼台眼界宽。刷羽上林今有日，乔迁我欲快鸣翰。
十三日方斋 其二
韩淲（宋代）

捉得春风住三日，明年依旧百花香。酒杯满后同谁饮，诗句成时只自狂。

金缕声销非幻景，玉华烟散任仙乡。灵山翠滴冰溪水，只这閒情话更长。
卧疾四首 其三
张元凯（明代）

行药至山馆，麋鹿相为群。草木吐精华，宛如刺绣纹。

微雨日暮歇，南冈生白云。何时拂衣去，长揖沧海君。
病退颇思远游信笔有作
陆游（宋代）

平日身如不系舟，曾从楚尾客秦头。
风生江浦千帆晓，月落山城一笛秋。
万事只能催白发，百年终是卧荒丘。
扶衰强项君休笑，尚忆人间汗漫游。
渔歌子·□□□□□浮家
张炎（宋代）

□□□□□浮家。篷底光阴鬓未华。停短棹，舣平沙。流水恐是杏坛花。
楚江黄龙矶南宴杨执戟治楼
李白（唐代）

五月入五洲，碧山对青楼。故人杨执戟，春赏楚江流。

一见醉漂月，三杯歌棹讴。桂枝攀不尽，他日更相求。
水调歌头（徐高士游洞霄）
张頠（宋代）

雨后烟景绿，春水涨桃花。系舟溪上，笋舆十里达平沙。路转峰回胜处，无数青荧玉树，缥缈羽人家。楼观倚空碧，水竹湛清华。

纵幽寻，携蜡屐，上苍霞。古仙何在，空馀药灶委岩洼。他日倘然归老，乞取一庵云卧，随分了生涯。底用更辛苦，九转炼黄芽。
长安有狭斜行
庾肩吾（南北朝）

长安有曲陌，曲陌不容幰。路逢双绮襦，问君居近远。

我居临御沟，可识不可求。长子登麟阁，次子侍龙楼。

少子无高位，聊从金马游。三子俱来下，左右若川流。

三子俱来人，高轩映彩旒。三子俱来宴，玉柱击清瓯。

大妇襞云裘，中妇卷罗帱。少妇多妖艳，花钿系石榴。

夫君且安坐，欢娱方未周。
怀归操二章 其二
刘敞（宋代）

蟋蟀在堂岁云逝，今我不乐濡以滞。岂不怀归朋友畏。
秋山渔影图为方仲敏赋
凌云翰（元代）

秋色都从点染成，白云妚树故山情。溪渔钓得归来得，卧听松窗瀑布声。
良月二十一日郡庠置酒炉亭劳余出山且取子美
陈著（宋代）

兰菊不竞芳，鸿燕各有时。
可以人不如，大哉义曰随。
和靖州判官陈子从山水图十韵·雨后观瀑
魏了翁（宋代）

泽气蒸前山，起自肤寸微。
竞看千丈瀑，不悟片云飞。
过陶太尉庙
彭汝砺（宋代）

刘石纷纭正忧戈，尽心收得晋山河。巍巍功业能如此，藉藉浮言意若何。

风雨旧祠藏石壁，丹青遗像落江波。黄昏欲作溪头钓，愿丐当时壁上梭。
绝句二首赠月蓬道人过建安谒刘漕中书
刘克庄（宋代）

两过道人争一蓬，岂非名号偶然同。
樗翁赖是无权柄，往问无家铁壁翁。
醉中作
陆游（宋代）

晚途豪气未低摧，一饮犹能三百杯。
烂烂目光方似电，齁齁鼻息忽如雷。
猿
丁谓（宋代）

行不伤田亩，饥无坏果林。
渡云连臂饮，宿月拥条吟。
愈疾如调气，消忧学定心。
沐猴多损物，远矣莫相侵。
拾得破钱
李氏女（宋代）

半轮残月掩尘埃，依稀犹有开元字。想见清光未破时，买尽人间不平事。
杂曲歌辞 其八
李廓（唐代）

新年高殿上，始见有光辉。玉雁排方带，金鹅立仗衣。

酒深和椀赐，马疾打珂飞。朝下人争看，香街意气归。
答阮淇涟
梁维栋（明代）

一辞燕赵返故乡，匹马萧萧奔夕阳。新冢偶怜涕泪合，故人遥隔海天长。

东来鱼雁双开瞑，西望松楸几断肠。登眺有期禄不逮，满山猿鹤助悲伤。
颂古四十八首
释慧开（宋代）

俱胝钝置老天龙，利刃单提勘小童。
巨灵抬手无多子，分破华山千万重。
竹栈
陈斗南（清代）

谁向瀼西歌竹枝，天涯迢递路参差。横桥自泻清溪水，曲径遥通绿草池。

几道舆梁劳结搆，一川烟雨自迷离。那堪送客春深候，柳色青青匹马迟。
秋怀十首
陈师道（宋代）

籊籊孤竹君，长我一身半。
凛然霜雪间，时至亦阴换。
共与王子猷，永结忘言伴。
可使溪壑姿，充我眼中玩。
寻春次韵
楼钥（宋代）

晓来陌上雨斑斑，同社相将便出关。
席地亦堪寻酒所，得园径与坐花间。
从教多病须行乐，任是清贫也破悭。
门外红尘深几许，谁人能得此身闲。
庆元戊午重九天气晴和侍七兄提举监丞早集清
周必大（宋代）

午风和气借春来，雨足黄花越节开。
要识重阳真富贵，弟兄一日历三台。
送林
齐己（唐代）

东越常悬思，山门在永嘉。秋光浮楚水，帆影背长沙。

城黑天台雨，村明海峤霞。时寻谢公迹，春草有瑶花。
题舅氏耕隐图
廖行之（宋代）

诗书事业可公卿，垂上青冥却反耕。
舍己芸人吾弗尔，种田得饱我何营。
一犁春雨宁论力，万里秋云会享成。
堂上更书无逸语，也知稼穑重金籯。
用山谷新诗徒拜嘉之句为韵赋五篇报尹直卿 其一
曾丰（宋代）

吾土欧阳公，一代不数人。文星蜚上天，山川效其珍。

刘郭相望出，才藻岂不新。所恨狃时态，未蹑公后尘。
宫词 其四十九
周彦质（宋代）

碧玉峥嵘照座清，良工镌斲亦难成。巫山雁荡惭粗俗，销得君王号胜瀛。
良耜
佚名（先秦）

畟畟良耜，俶载南亩。播厥百谷，实函斯活。或来瞻女，载筐及莒，其饟伊黍。其笠伊纠，其镈斯赵，以薅荼蓼。荼蓼朽止，黍稷茂止。获之挃挃，积之栗栗。其崇如墉，其比如栉。以开百室，百室盈止，妇子宁止。杀时犉牡，有捄其角。以似以续，续古之人。
行迈杂篇六首
黄庭坚（宋代）

十日狂风桃柳休，常因酒尽觉春愁。
泰山为肉酿沧海，料得人昌无白头。
生查子（梅）
晁补之（宋代）

青帝晓来风，偏傍梅梢紧。未放玉肌开，已觉龙香喷。

此意比佳人，争奈非朱粉。惟有许飞琼，风味依稀近。
感事
傅潢（清代）

万政此官始，一身民命依。独弦成响细，寸木禀材微。

悍鸷攒岑隐，嗷鸿绕簕飞。专心事剪灭，总与病根违。
颂古十九首 其三
释法全（宋代）

遍身是，通身是，净洁浑身涴却屎。拽来露出猛风吹，谁教背手摸枕子。
摘得新 幽思
丁澎（清代）

湘女琴。弦弦一片心。却被风吹去，在花阴。思君多少花间泪，看罗衾。
送吴子修学使归杭州
王先谦（清代）

廿年不踏长安地，梦想朋游醉文字。闻君持节渡湘来，喜入镫花照无睡。

知君慧眼湘月明，信君澄怀湘水清。贤名一日播万口，邦人引领神先倾。

甄文救弊不遑恤，远接朱张近无匹。乘轺崔浩时共荣，奏赋相如自称疾。

王程三载甫经年，何意告别乘归船。君身岂藉官职重，所惜多士无良缘。

明廷衮衮登英杰，不信扶危少施设。育才堂馆高切云，劝学文书纷似雪。

树人敢谓匪嘉谋，城社狐鼠难可搜。狂夫横议惧民散，相忽得非根本忧。

我今伏处成衰暮，钳口藏身真自误。君虽暂归行入朝，莫忘青蒲陈谏疏。
七里濑
周弼（宋代）

瞬息沿流七里遥，感时回缆木兰桡。
高台未变陵兼谷，故国频更市与朝。
风散乱云通去驿，雨消残雪助归期。
渔翁近亦无前辈，一个青铜不肯饶。
解蹀躞
杨无咎（宋代）

迤逦韶华将半。桃杏匀于染。又还撩拨、春心倍凄黯。准拟□□狂吟，可怜无复当年，酒肠文胆。

倦游览。憔悴羞窥鸾鉴。眉端为谁敛。可堪风雨、无情暗亭槛。触目千点飞红，问春争得春愁，也随春减。
寄唐舆决狱辰沅
赵蕃（宋代）

生平但识古书耽，老至方知世路谙。
君想归途在巴蜀，我行何日返东南。
江湖比苦无书疏，风月今怜阻笑谈。
暇日销忧应有作，簿书仍急亦何堪。
边词 其一
曹鉴微（清代）

春入中原花满枝，边庭春尽柳无丝。交河三月方开冻，流到家乡恐亦迟。
招仲孺述之同过文仲看酴醾
邹浩（宋代）

芝堂公子读书忙，堂下酴醾晚自香。犹喜阿文清兴在，拟携双璧步斜阳。
九日五首
杜甫（唐代）

重阳独酌杯中酒，抱病起登江上台。
竹叶于人既无分，菊花从此不须开。
殊方日落玄猿哭，旧国霜前白雁来。
弟妹萧条各何往，干戈衰谢两相催。

旧日重阳日，传杯不放杯。
即今蓬鬓改，但愧菊花开。
北阙心长恋，西江首独回。
茱萸赐朝士，难得一枝来。

旧与苏司业，兼随郑广文。
采花香泛泛，坐客醉纷纷。
野树歌还倚，秋砧醒却闻。
欢娱两冥漠，西北有孤云。

故里樊川菊，登高素浐源。
他时一笑后，今日几人存。
巫峡蟠江路，终南对国门。
系舟身万里，伏枕泪双痕。
为客裁乌帽，从儿具绿尊。
佳辰对群盗，愁绝更谁论。
寄致仕张佥宪
张弼（明代）

长安西第出尘楼，暮饮朝吟忆旧游。别去西京逾十载，可怜一日抵三秋。

团鱼无复朝回馔，舞鹤犹存壁上榴。纵是回仙也头白，浮名何必绊浮沤。
浮游花
高启（明代）

宛宛庭中花，狂风忽吹去无涯。
上入逍遥之云天，下没惨淡之泥沙。
开落本同何足叹，升沉偶异自堪嗟。
吊陆丞相秀夫
许灿（明代）

沧溟方击楫，金屋尚垂帘。国事关心苦，朝衣浥泪沾。

天涯扶日角，水底抱龙髯。庙貌犹生气，千秋肃具瞻。
游岳麓 其二
张恩泳（清代）

盘旋石路曲，䆗青岩高。远闻清梵音，古寺依岧峣。

攀藤涉奇境，梵落风萧萧。苍藓留鹤迹，石泉泻寒涛。

上有百尺松，巃嵷凌云霄。松花香不扫，冷翠摇枝梢。

缥缈羽衣仙，飞空架长桥。
前筵祝圣致语口号
洪适（宋代）

帝晖咫尺照龙楹，绕殿嵩呼若震霆。朝士班齐鸾步武，仙官瑞集鹤仪形。

奉觞亦有单于使，秉笔应书南极星。遐峤莫瞻天日表，愿将湛露等沧溟。
同阎文振方伯仰晋卿宪副池亭小酌
朱诚泳（明代）

绿荷池上小亭台，红白莲花映日开。喜共薇垣高士话，况逢冰日可人来。

谩将景物酬诗句，何用笙歌送酒杯。坐久香风生白苧，不知身外有蓬莱。
登千佛岩远望
萧培元（清代）

翠嶂摩天雨气收，登高下视古齐州。一城树影青铺地，九点烟痕绿上楼。

鸠荝版图栏外画，鹊华山色座中秋。林边遥望黄云走，东去长河挟雾流。
茶釄次友人韵
陈郁（宋代）

红紫委空尘，犹铺一架春。
素瑶堆艳洁，绿带袅芳新。
走雪诗能圣，扶香花有神。
风流付杯酌，留与醉吟人。
题灵鹫山
释德洪（宋代）

侧径入招提，回峰据极西。云虚笼殿阁，地僻绝轮蹄。

啼鸟栖高木，飞花泛碧溪。谁当学龙济，垂手接群迷。
友人为余述所闻见有可叹者要余赋诗事非一时故章无伦次义存讽谕庶几闻者足戒云尔 其三
苏廷魁（清代）

李郎年小擅歌场，日坐朱门燕寝香。花下濡头逃酒令，镫前假面学谈娘。

鸳鸯锁络葳蕤结，琥珀钩生的皪光。会得东山丝竹意，劝君行乐莫相忘。
大觉禅师祖雍长老请
释原妙（宋代）

中大仰毒，奋师子威。
平生负重病，举世无良医。
向莲峰插一茎草，为少室发千钧机。
舌头无骨，额下生眉。
唤作开山即错，不唤作开山犹非，
从教后代乱针锥。
听雨曲
庄德芬（清代）

屏山掩尽琼窗闭，博山生润凝龙气。谢娥嚬坐怯单绡，梅风吹送悲秋意。

树叶声微雨脚稀，栏边淅沥沾苔衣。碧泉引满铛欲沸，青叶下筐蚕正饥。

倏忽奔腾一千里，琤璁铁马云中起。曲次檀槽十部催，四弦历乱挥纤指。

急溜前檐复后檐，镫花湿影摇重帘。南潮呜咽流水尽，一夜绿萍新涨添。
次适安感古二首
胡仲弓（宋代）

二南风化盛行时，里咏涂歌总是诗。
采到春秋无可采，获麟以后更堪悲。
闻元旦大朝会
刘敞（宋代）

玉帛雍容万国来，帝城如斗挹春回。旂常影乱三辰象，钟鼓声喧百里雷。

北极正临丹凤扆，南山遥入万年杯。诸神受计明堂定，留滞江滨志已摧。
北斗岐山
陈次升（宋代）

土精成石石成星，屈曲安排天北形。自是山游玩物者，依稀信步踏苍冥。
题衡山县文宣王庙新学堂，呈陆宰
杜甫（唐代）

旄头彗紫微，无复俎豆事。金甲相排荡，青衿一憔悴。

呜呼已十相，儒服弊于地。征夫不遑息，学者沦素志。

我行洞庭野，欻得文翁肆。侁侁胄子行，若舞风雩至。

周室宜中兴，孔门未应弃。是以资雅才，涣然立新意。

衡山虽小邑，首唱恢大义。因见县尹心，根源旧宫閟.

讲堂非曩构，大屋加涂墍。下可容百人，墙隅亦深邃。

何必三千徒，始压戎马气。林木在庭户，密干叠苍翠。

有井朱夏时，辘轳冻阶戺。耳闻读书声，杀伐灾仿佛。

故国延归望，衰颜减愁思。南纪改波澜，西河共风味。

采诗倦跋涉，载笔尚可记。高歌激宇宙，凡百慎失坠。
行住坐卧三十二颂
释印肃（宋代）

如今无缝古棱层，透石穿云度有生。
普纳众缘无住著，状如一室百千灯。
绍兴祀神州地祗十六首
佚名（隋代）

崇崇其坛，屹矣屡级。
佩约步赵，降登中节。
左瞻右睨，祥风蔼集。
斿斾羽纷，昭鉴翊翊。
孙清远奏最
欧必元（明代）

词人新命掌炎荒，双峡凌霄水自长。金锁现时知汉代，玉环遗处忆孙郎。

三春雨在沾桃李，七字诗成和柏梁。请读里人王积传，中兴循吏有辉光。
腊日寄铨儿 其五
钟令嘉（清代）

心情怜下第，约略似前番。官道应攀柳，家庭已树萱。

恃才防暗忌，交友戒多言。结习还当扫，新诗莫诉冤。
和真歇墨迹三颂
释法薰（宋代）

撒手悬空万仞崖，方知佛祖绝梯阶。
无端诸老争呈丑，未兔将身一处埋。
汉宫春 扇子湖春望
孙鼎臣（清代）

风软于绵，荡亭台一水，绿影如烟。遥看雉场草浅，莺榭花连。

春人未识，试青骢、杨柳堤前。谁更把、金鱼换酒，玉尊闲款芳年。

回望五云生处，已禁钟初过，万树阴圆。沈沈凤楼十二，复道高悬。

蓬山事少，但微听、宫漏遥传。早又是、鸣珂散直，来寻鸥鹭湖边。
野望因过常少仙
杜甫（唐代）

野桥齐度马，秋望转悠哉。竹覆青城合，江从灌口来。

入村樵径引，尝果栗皱开。落尽高天日，幽人未遣回。
虞美人
张昊（清代）

枫林昨夜多风雨。篱菊欹新露。疏枝无力倚西风，这是断肠花瘦、与人同。

凭栏无语心何已。又见吟虫起。今年何事忽多愁，怪底凄凄风雨、暗层楼。
谷行
张铸（宋代）

行行危谷里，夹岸草萋萋。树束青天窄，山围白日低。

游人冲暑去，疲马向尘嘶。前路知何处，孤村暮色西。
见紫荆花
韦应物（唐代）

杂英纷已积，含芳独暮春。
还如故园树，忽忆故园人。
颂古十七首
释师观（宋代）

腊月火烧山，毫发不相瞒。
佛手遮不得，人心似等闲。
次韵钱逊叔侍郎见简 其一
韩驹（宋代）

扫地焚香元自喜，傍门骑马向来慵。田园此去须安枕，海岱今年不举烽。

已分瘦藤扶病骨，生憎明镜写衰容。两公故是经纶手，只问腰金早晚重。
点绛唇
赵师侠（宋代）

漠漠春阴，褪花时候余寒峭。数声啼鸟。唤起帘栊晓。

云鬓慵梳，淡拂春山小。情多少。乱萦愁抱。风里垂杨袅。
偈颂七十六首 其六十
释师观（宋代）

碍处非墙壁，通处没虚空。双关俱透彻，别是一家风。
妾薄命
王铚（宋代）

少年轻远行，易发同尔汝。
红颜望中老，离恨尚如许。
妾身异金石，更涉几寒暑。
长天谁云广，不见收堕雨。
愁来津头望，信绝不得渡。
邻妇念幽独，艇子隔溪语。
落日下空江，修烟淡晴渚。
流恨满春风，西飞数归羽。
渔浦
陆游（宋代）

桐庐处处是新诗，渔浦江山天下稀。
安得移家常住此，随潮入县伴潮归。
齐天乐 其一 甲戌清明雨中感春
邵亨贞（元代）

离歌一曲江南暮，依稀灞桥回首。立马东风，送人南浦，认得当年杨柳。

梨花过后。悄不见邻墙，弄梅纤手。绮陌东头，个人还似旧时否。

相如近来病久。纵腰围暗减，犹未全瘦。宿酒昏灯，重门夜雨，寒食清明依旧。

新愁谩有。第一是伤心，粉销红溜。待约明朝，问舟官渡口。
同二弟对酒书怀次韵
敦敏（清代）

叶落砧声雁叫愁，疏狂无那兴偏悠。身閒分拟随猿鹤，世味何妨应马牛。

芸馆久疏仙桂月，西风又老碧梧秋。升沉漫向君平卜，款段奚囊认酒楼。
代杭民答乐天
元稹（唐代）

翠幕笼斜日，朱衣俨别筵。管弦凄欲罢，城郭望依然。

路溢新城市，农开旧废田。春坊幸无事，何惜借三年。
怀天台进禅师
钱惟演（宋代）

默坐理情条，虚斋息众嚣。
寰区指稊米，身世谕芭蕉。
雨任阶生藓，风嫌树有瓢。
惟思白莲社，他日许相招。
唐里陈畴种蔬卷
全祖望（清代）

野革埸藿上生绡，浥露凝霜品目殽。我亦披图思土物，山中赤堇水中茭。
和答王佥宪乐用 其三
陈献章（明代）

春王正月众家春，望柳寻花我自春。先生欲学程明道，莫厌寻花傍柳人。
后秋兴八首九月初二日，泛舟吴门而作 其八
钱谦益（清代）

长吟坦腹笑逶迤，清浊谁量千顷陂。马枥可能隤莫齿？鹪栖聊复拣深枝。

班荆地上秋风过，仆表花间日影移。要勒浯溪须老手，腰间砚削为君垂。
题处士林亭
李涛（唐代）

帝里高人宅，苍苔绕径深。
卷帘山入户，摘叶鸟移林。
石沼养龟水，月台留客琴。
生涯一樽酒，名利不关心。
题梅尉诗轴
文天祥（宋代）

乃翁圣俞君，瑰辞灿琳琅。
吾乡欧阳子，逸韵谐宫商。
人物雄中原，园囿盛洛阳。
醲郁追皇风，诡怪抑晚唐。
云仍四方志，生长百战场。
忧国杜少陵，感兴陈子昂。
我亦青原人，君遗明月光。
掩卷不能和，握手谈肝肠。
和司马君实游喷玉潭
范镇（宋代）

畏风垂首立，临水侧身行。更拂悬崖壁，援毫写姓名。

一道来何处，千寻正面前。时时玉麈下，纷泊鬓毛间。
迁客党碑
刘克庄（宋代）

人无公议论，天有真是非。
佛肯护迁客，雷能碎党碑。
虎丘题壁
陈恭尹（清代）

虎迹苍茫霸业沉，古时山色尚阴阴。
半楼月影千家笛，万里天涯一夜砧。
南国干戈征士泪，西风刀剪美人心。
市中亦有吹篪客，乞食吴门秋又深。
集句酬刘士简
杨士奇（明代）

无才日衰老，常在羁旅中。词人取佳句，独赠白头翁。

旧绣移曲折，新诗作寄将。开缄风涛涌，感子故意长。

文章千古事，持荅翠琅玕。但令无剪伐，日日报平安。
政和鹿鸣宴五首
佚名（隋代）

首善京师，灼于四方。
孙我髦士，金玉其相。
饮酒乐曲，吹笙鼓簧。
勉武徒御，观国之光。
旅中重阳有怀乡国
杨亿（宋代）

嘉节临重九，羁游托异乡。
萸房谁系臂，菊蕊懒浮觞。
野渡宾鸿急，村田晚稻黄。
悲秋更怀土，祇恐鬓成霜。
次韵潘德鄜咏昙老四窗
史浩（宋代）

石窗兀太虚，四顾蔽云幄。朝看爽气浮，暮送红日落。

主人宅是间，结茅侣猿鹤。平生丘壑姿，肯内谢康乐。

客有子潘子，登临富佳作。笔发天地秘，灵光动寥廓。

长谣万峰顶，世事俱脱略。回头睨俗士，机巧费穿凿。
将离江上作
张乔（唐代）

白衣归树下，青草恋江边。三楚足深隐，五陵多少年。

寂寥闻蜀魄，清绝怨湘弦。岐路在何处，西行心渺然。
偈颂一百零四首 其四十三
释绍昙（宋代）

父豩顽，子恶毒。热血相喷，嗔拳相𡎺。如风吹水自成纹，医得耳聋成瞎秃。

冷地思量，笑不成哭。乳峰将底报深冤，捩鼻木。
无题二首
张玉孃（元代）

征雁初闻废织梭，支颐机杼恨偏多。
溪头返影留斜日，湖上行舟荡芰荷。
宴王使君宅题二首
杜甫（唐代）

汉主追韩信，苍生起谢安。吾徒自漂泊，世事各艰难。

逆旅招邀近，他乡思绪宽。不材甘朽质，高卧岂泥蟠。

泛爱容霜发，留欢卜夜闲。自吟诗送老，相劝酒开颜。

戎马今何地，乡园独旧山。江湖堕清月，酩酊任扶还。
送友人及第归苏州
顾非熊（唐代）

见君先得意，希我命还通。不道才堪并，多缘蹇共同。

鹤鸣荒苑内，鱼跃夜潮中。若问家山路，知连震泽东。
灵寿杖颂
王粲（两汉）

兹杖灵木，以介眉寿。奇干贞正，不待矫輮。据贞斯直，植之爰茂。
次李参政晚春湖上口占十绝 其八
洪咨夔（宋代）

绿阴羃定蔚蓝天，庭户萧然有漏仙。麦饭熟时蚕百箔，山中啼鸟识丰年。
张见甫自新蔡来访得情字书字二首 其二
欧大任（明代）

大淮新雨涨何如，谁道君停下泽车。狂似酒人歌易水，游同词客集漳渠。

藤蓑早约三江钓，玉笈今藏五岳书。握手尊前看意气，西风归骑一踌躇。
乳燕飞
周密（宋代）

山、碧浪湖者，皆横陈于前，特吾几席中一物耳。遥望具区，渺如几云；洞庭、缥缈诸峰，矗矗献状，盖王右丞、李将军著色画也。松风怒号，暝色四起，使人浩然忘归。慨然怀古，高歌举白，不知身世为何如也。溪山不老，临赏无穷，后之视今，当有契余言者。因大书山楹，以纪来游

波影摇涟甃。趁熏风、一舸来时，翠阴清昼。去郭轩楹才数里，藓磴松关云岫。快屐齿、筇枝先后。空半危亭堪聚远，看洞庭、缥缈争奇秀。

人自老，景如旧。来帆去棹还知否。问古今、几度斜阳，几番回首。晚色一川谁管领，都付雨荷几柳。知我者、燕朋鸥友。笑拍阑干呼范蠡，甚平吴、却倩垂纶手。吁万古，付卮酒。
壶中天慢 广敷大兄久别忽归，喜填一阕
陆蓉佩（清代）

闲阶小立，忽一钩月到，乱花影碎。玉砌雕栏凉意足，别换一番碎意。

万斛离愁，一时顿释，且是寻闲味。临风独想，旧愁更莫提起。

小窗镇日恹恹，嫦娥应笑，惜泪珠空废。露浸罗衣莲漏永，不把窗儿深闭。

萤逗疏帘，凉生团扇，金兽香销未。桐阴坐久，唠唠何处犬吠。
山行
王寿椿（清代）

驿路绕回峰，凭高四望通。人家秋色里，牧笛暮烟中。

野水奔田急，山花点径红。正寻投宿处，山市小桥东。
约访王卿已而中辍次韵
楼钥（宋代）

归来亲戚话通情，准拟流花得再行。
已荷适斋容接武，敢从酌古遽渝盟。
乌衣门巷我非远，绿野樽罍计未成。
官已得闲身未暇，因仍恐或过清明。
友人借书为科举文检阅戏书以答之
宋褧（元代）

一笑鹘搦兔，终朝獭祭鱼。秋闱与春试，却用郝隆书。
山居诗 其三十二
释延寿（宋代）

万事从来祇自招，安危由己路非遥。笙歌韵里花先落，松桧枝閒云未消。

数下磬声孤月夜，一炉香翥白云朝。谁人会我高楼意，门掩空庭思寂寥。
四月二十二日别江州谢送者
方回（元代）

出城烦送客，童稚亦相随。
貌比初来老，行因共语迟。
桥边分手后，马上转头时。
欲识阳关曲，唯须诵此诗。
颂古四十八首
释慧开（宋代）

只为分明极，翻令分明极，
翻令所得迟。早知灯是，
饭熟多时。
奉饯元侍郎加豫章采访兼赐章服（时初停节度）
刘长卿（唐代）

任重兼乌府，时平偃豹韬。澄清湘水变，分别楚山高。

花对彤襜发，霜和白雪操。黄金装旧马，青草换新袍。

岭暗猿啼月，江寒鹭映涛。豫章生宇下，无使翳蓬蒿。
寄君玉
陈师道（宋代）

不见紫霄翁，侵寻鬓已蓬。
倦游乡域异，归梦夙宵同。
爱酒贫应甚，吟诗老更工。
清时公道在，未足叹途穷。
三十二弟寺丞归宣城因寄太守孙学士
梅尧臣（宋代）

谢公下车日，郡内一登望。
昭亭山苍苍，寒溪水瀁瀁。
句清宛微浑，三洲分细浪。
小艇下滩来，群鸥舞潭上。
借问鸥何若，水深鱼莫向。
鸥馁犹识机，鱼乐不忘饷。
子去见太守，於我必有访。
但寄此薄言，樽前为之唱。
嘉禾百咏·古战场
张尧同（宋代）

自昔干戈地，城空草自荒。
渔樵怀旧事，何敢议兴亡。
舟中寄汉阳故人
严羽（宋代）

浦口停留待信风，城边落日乱流通。梧桐院落秋声里，橘柚人家晚照中。

棹歌几处惊寒切，砧响千村入耳同。日日愁心西北望，汉阳枫叶落无穷。
纪行杂诗
李洪（宋代）

高桅一一上滩船，流汗頳肩尽日牵。
笑忆太湖波上宿，云涛无际欲粘天。
梅花集句 其七十一
李龏（金朝）

仙衣襞积素中单，物外风尘不染颜。世上几时曾好古，孤标只合在孤山。
旅怀
许棠（唐代）

终年唯旅舍，只似已无家。白发除还出，丹霄去转赊。

夏游穷塞路，春醉负秦花。应是穹苍意，空教老若耶。
呈林子方运使四首
赵蕃（宋代）

白发丝难理，青衫叶半枯。
自怜谋斗食，敢作恸穷途。
试问遥书札，何如迩坐隅。
合江趋浩渺，分水忘崎岖。
六代祖师画像赞·三祖监智禅师
释正觉（宋代）

道无拣择，宗非促延。
死生外著，清白家传。
觅罪性空，廓然大同。
妙尽亡能境，机回却借功。
虚明自照靡心识，明月灵犀夜魄通。
萍水秋清
吴宣（明代）

岩前流水不知名，萍约秋波一鉴清。志在史君方揽辔，心通孺子旧歌缨。

寒凝片月山将晚，远映残红野欲晴。惆怅美人天各所，蒹葭霜冷不胜情。
湖中夕泛归南屏四绝
释道济（宋代）

几度西湖独上船，篙师识我不论钱。
一声啼鸟破幽寂，正是山横落照边。
竹坞
吴芾（宋代）

此君生长此山中，直节从来自不同。
今日高标还卓出，万人谁不仰清风。
夜坐吟
曹勋（宋代）

空阶夜滴秋宵雨，雨入芭蕉动窗户。
佳人愁绝坐幽闺，良人万窗勤征戍。
勤征戍，在何处，浊酒狂歌醉朝暮。
五载乘边守当路。汉家新筑受降城，
戍卒还家免租赋。归来直莫叹白头，
送赵子昂
方回（元代）

文赋早知名，君今陆士衡。
真能辨龙鮓，未可忘莼羹。
剩喜修途辟，深防俗目惊。
时闻黄耳信，缓步取公卿。
与从弟瑾同下第后出关言别
卢纶（唐代）

同作金门献赋人，二年悲见故园春。

到阙不沾新雨露，还家空园旧风尘。

杂花飞尽柳阴阴，官路逶迤绿草深。

对酒已成千里客，望山空寄两乡心。

出关愁暮一沾裳，满野蓬生古战场。

孤村树色昏残雨，远寺钟声园夕阳。

谁怜苦志已三冬，却欲躬耕学老农。

流水白云寻不尽，期君何处得相逢。
和彦猷在华亭赋十题依韵·寒穴
韩维（宋代）

寒泉发何年，四序常自平。
上凛冰雪气，中密瑶玉声。
岂无蛇蜮潜，但见沙水清。
妄饮亦可戒，山木令人酲。
清音楼
韩晟（明代）

君是昭明身后身，为楼日日倚嶙峋。若非山水弦中见，那解游鱼听入神。
游新城汪园步遂堂先生韵 其二
金兆燕（清代）

白沙村畔路，日脚下高原。山色青垂岸，江流碧到门。

苔侵灵运屐，花满辟疆园。并坐盘陀石，閒心试共论。
閒閒道士求题息斋竹
朱同（明代）

楚山修竹不可致，谁写秋风笔底开。疑是道人吹紫竹，月明引得凤凰来。
与大知客
释云岫（宋代）

赵州道个吃茶去，一滴何曾湿口唇。
到此果能相见得，不妨全主更全宾。
次金东园农家杂咏八首
杨公远（宋代）

战伐已闻初卸甲，耘耔却喜近添丁。
前年小稔应堪望，雪后平畴宿麦青。
次韵子夷兄弟十首
张耒（宋代）

呦呦中林鹿，那得伏鞍衔。
愧我蕨薇姿，尘埃敝朝衫。
山人不归山，颇被猿鹤谗。
欲追甫白游，千古感至諴。
大风留万安两日
江国霖（清代）

虎啸龙呿太不平，颠风竟夕撼春城。飘摇客子孤舟梦，激荡荒江万马声。

鸿雁不来愁北望，鹍鹏欲化想南征。明朝十八滩头路，准拟看山趁晓晴。
饮翁常之宅分韵得友字
陈岘（宋代）

杖屦随春风，邂逅得良友。行行西域道，触目尽花柳。

还步过茆茨，交欢亦何有。东邻颇好事，邀我意良厚。

南窗竹风凉，更命新醅酒。一醉何足辞，期此百年久。
次韵答董彦速
李彭（宋代）

疏山翠气连眉妩，云外飞鸿点点愁。只在吴头并楚尾，非关张掖至幽州。

著书繁露想成癖，待诏公车安足求。何日芒鞋寻旧约，兰旌荪楫共优游。
白龙洞
韩淲（宋代）

西湖浪宕我能知，却赋龙岩老古锥。
便做诗家元不恶，华亭举棹是因谁。
和读张子房传
赵希逢（宋代）

三杰留侯不敢名，肯随走狗例鬺烹。
眼中早已无高粉，子击何尝有吕生。
题潘德久侍儿扇
陈造（宋代）

袜尘去眼恨成堆，赋客当年浪费才。
何似天风吹雾鬓，乘鸾新自月边回。
舜庙
郭凤（宋代）

云封舜冢杳难寻，徒取箾韶索九阴。
学讲执中恁古籍，道传精一抱遗心。
五臣山拱如班瑞，二女峰和似鼓琴。
英爽不磨天地老，万年悲泪植篁琳。
再和前韵答赋五首
魏了翁（宋代）

一声凤咮朝阳里，慰我鸡鸣风雨思。
藐藐大钧那可问，有才动与厄相期。
题陈懿章照
戴亨（清代）

清溪涤炎威，披襟坐危石。好风吹我衣，荷香度深碧。

目送归山云，冉冉越高壁。聊舒离俗情，淡尔出尘迹。

松泉伴幽栖，苔径谁通屐。稚子戏膝旁，天机随所适。

瑶琴设不弹，知音世难觌。道书不去手，冥心唯自绎。

归来一局棋，山月挂檐隙。
偈倾一百六十九首
释智朋（宋代）

碌碌复碌碌，良马白日足。
咬牙定关，掀翻地轴。
神不敢呵，鬼不敢哭。
世尊入地狱，调达出地狱。
余壬子秋丁太夫人忧因取藏经看阅至甲寅春以
虞俦（宋代）

五千经卷乃吾心，眼力年来却不胜。
且学赵州看半藏，从教舍利说三乘。
循行数字难成佛，兀坐焚香也似僧。
此法本来无所得，多生受记有燃灯。
颂古二十七首
释云贲（宋代）

两指爪开权撮起，一志头上为吹开。
这回不在身边立，休说清风偏九垓。
题薛景石瓜庐
徐玑（宋代）

近舍新为圃，浇锄及晚凉。
因看瓜蔓吐，识得道心长。
隔沼嘉疏洁，侵畦异草香。
小舟应卖在，门外是渔乡。
句
欧阳鈇（宋代）

语离遽何许，话旧复何时。
酬高邮知军蒋殿丞见寄
王禹偁（宋代）

青云岂望更翱翔，览照唯添鬓雪光。
为郡自知无政术，归田犹拟拜封章。
且眠锦帐趣兰省，终掩云关卧草堂。
三入承明已过分，有何词笔敌长杨。
霜夜
陆游（宋代）

澹月窥窗似有情，更堪梅影向人横。
放翁不受天魔恼，独拥青毡睡到明。
表兄陈安行迁右司仲兄迁大理丞余迁太府丞寄
楼钥（宋代）

为亲敢说宦情轻，公退委蛇懒自营。
朝路一时偕雨进，适斋新句已先成。
圉师况复今同里，武子非惟爱外生。
旧日阿重今欲冠，此恩更欲到弥甥。
江楼留别（或云日本贡使作）
占城使臣（明代）

青嶂俯楼楼俯渡，远人送客此经过。
西风扬子江边柳，落叶不如离思多。
送裴守
徐积（宋代）

维时西南，巴蜀一道。强楚侵疆，故蜀东徼。水激以猛，山迫而峭。

故性坚悍，地形险要。孰往而使，孰抚而教。惟帝难之，乃眷东顾。

曰山阳守，智足知务。能正而和，能察而恕。严所以立，宽所以辅。

性不狎侮，躬有法度。是表是仪，可俾可付。其往钦哉，所居必裕。

公拜稽首，驰传以起。入境褰帷，登山叱驭。

设施有本，先后有序。可者立行，不可立去。公曰来汝，吏受约束。

天子圣故，汝勿苛酷。民心无他，罪生不足。穷阎荒村，颓垣破屋。

岂可罗网，更入牢狱。公曰兵官，当去其懦。贼侮则犯，贼畏则挫。

勉之在勤，戒之在惰。兵要素练，慎勿安坐。公曰县尉，县无城郭。

奸者鼠伺，狂者兽攫。一邑性命，弓手是持。

选择补之，训练使之。即有能者，有以劳之。即不能者，戒之告之。

在昔汉氏，蛮多变者。失信失恩，扰之故也。今则不然，有以处汝。

德以服汝，威以御汝。恩以结汝，信以固汝。汝无自恃，皇帝神武。

凡公敕戒，吏皆奉行。何法不恕，何刑不平。何兵不练，何技不精。

一纲尽举，百为大成。盗贼衰息，蛮夷信服。四封之内，截然整肃。

小故有依，良民受福。天子嘉之，驰传以召。慈母喜之，载色载笑。

神亦祚之，永锡难老。
偈倾一百三十三首
释法薰（宋代）

寸丝不挂，赤肉犹存。
黄头碧眼，叫屈无门。
我行荒草裹，汝又入深村。
喜程道大至约诸友二首
方回（元代）

东篱残菊未成尘，所见悠然意尚真。
玉瓒常闻歌旱麓，白颠何得赋车邻。
欲遵饭颗山头路，合问深明合里人。
赖是吾徒不全弱，能来尔汝话酸辛。
玉京洞 其二
余爽（宋代）

东临沧海宴群仙，误入桃源小洞天。一局残棋销几刻，老龙鳞甲已苍然。
贾妇怨
刘得仁（唐代）

嫁与商人头欲白，未曾一日得双行。

任君逐利轻江海，莫把风涛似妾轻。
黄西有以清江李侯书来袁见招不果就既去西有五十韵见寄次其韵
赵文（宋代）

地僻谷自淳，此世有羲轩。行携二三子，读书秋树根。

不拟山水窟，忽枉君侯轓。携持贵人意，仆口不惮烦。

居然寒谷底，暖以扶桑暾。是时花正浓，主客共清樽。

欣闻结驷盛，下贲穷巷原。恍如神仙人，谒入晋贺元。

旧谷虽可记，白发各已拚。细论别来事，感怆将何言。

愁予守破研，石田疲老犍。羡君行万里，天宇横孤鶱。

唯思山林寂，颇厌朝市喧。夔州华发女，欲嫁谁能昏。

堂堂李元礼，今代真龙门。胸中有人物，荦然剖篱藩。

好春播伊耆，神火惊陆浑。词章轶唐人，天马出大宛。

翰墨掩晋代，凤翥龙蛇奔。如何肯下顾，草间獐与猿。

殷勤远赠我，一纸春风痕。空中实自愧，在上安敢援。

坐对大将军，有虱不得扪。岂不念长饥，终恐成素飧。

故人有宿诺，未敢覆手翻。泫然还明珠，甘此烟雨村。

寄谢河阳公，敢当石与温。愿公茂功业，南国资于蕃。

行当从公归，衮绣相府尊。嗟我与夫子，结契在仍昆。

新知犹可乐，宿好况弥敦。中肠未抒写，别涕已潺湲。

行行一尊酒，相送玉溪源。自从别君来，夜瞻太微垣。

可怜一寸心，摇摇风中幡。采采涧边蒲，欲扣黄堂阍。

行窥溟渤大，讵止云梦吞。省穑不堪用，愧我小国蘩。

奈何疲津梁，卧病守一墩。欲往未可必，叹息谁与论。

大哉天地德，六合回春暄。向来作诗祸，荡涤从此番。

永言结我舌，有如啖铅矾。高居远俗氛，静坐收惊魂。

皇皇仁义涂，自兹改乘辕。愿君笃久要，好语时温存。

借君千顷波，清我汎滥袁。饱读古人书，仰酬明主恩。

诸公尽萧曹，二皓自绮园。来诗岂可和，什袭传儿孙。
春晚泊船江村
崔橹（唐代）

芳草青青古渡头，渔家住处暂维舟。残花半树悄无语，

细雨满维风似愁。家信不来春又晚，客程难尽水空流。

自怜爱失心期约，看取花时更远游。
九星岩芝兰
梁思诚（明代）

似见九星分九畹，即看三径秀三芝。水连番舶春帆阔，冰溜寒岩石洞迟。

剑叶春归湘女佩，玉苗香入楚人辞。乱峰几点遥天外，谁策飞筇一探奇。
荔枝酒
屈大均（明代）

夏至山枝与水枝，千林黑叶影离离。炎风解熟丹砂早，白雨催肥火齐迟。

到处衔飞皆翠羽，如山堆起总燕支。丹心抛掷劳焦核，紫縠沾残苦素肌。

女手剥多从溅汁，妃唇啮罢厌如饴。家家酒用品丸浸，一一津教玉液滋。

味得烧春逾䭲馜，陈经越岁胜酴醾。十千平乐那论价，三百康成更秀眉。

讵减新塘餐挂绿，何殊莞水饫凝脂。榴葩却恨如驼乳，竹叶翻嫌似蜜脾。

楚客清馨贪冻饮，汉宫膏滑想长持。流涎桑落嗤刘堕，咽唾蒲萄笑魏丕。

自有消酲藤子在，兼之除热蔗浆宜。花先入酿仙人识，壳即调香内府知。

尽可沉冥颓叔夜，宁须玄碧醉安期。桂媒苞苦休濡首，槐曲含辛不朵颐。

岭外喜生珍果地，林中欢驻玉山姿。文圭未得酬酤户，太白终能作酒旗。

汤沐且开扶荔国，酥醪还守葛洪祠。使君不弃长招饮，酩酊朝朝倒接䍦。
玉楼春
欧阳修（宋代）

春山敛黛低歌扇。暂解吴钩登祖宴。画楼钟动已魂销。何况马嘶芳草岸。

青门柳色随人远。望欲断时肠已断。洛城春色待君来，莫到落花飞似霰。
寄题湖口方氏木斋
甘立（元代）

云林生晓阴，露叶表秋净。天清鹤能高，风急蝉更竞。

果落忽疑雨，交柯转成暝。龙影翻研池，翠羽窥水镜。

幽人此优游，读书了深性。
独客二首 其二
董嗣杲（宋代）

官治寄栖冷，僧楼凝望遥。江山延客眼，风雨聚秋宵。

荐酒蒸淮枣，烹鱼糁汉椒。莫能谙食味，心迹转寥寥。
又明日复作长句自规
陆游（宋代）

大学渊源不易穷，古人立志自童蒙。
醉犹温克方成德，梦亦斋庄始见功。
痛哭孰能悲陷溺，力行犹足变雕虫。
太空云翳终当散，吾道常如日正中。
政府生日四首
曹勋（宋代）

文经武纬致尊荣，功德崇高下可名。
草檄预闻全国势，按图行见复都城。
衮衣三总郊丘礼，黛耜初亲帝藉耕。
过眼蓬莱几清浅，凝神治道自长生。
朝中措·玉霄＊榜陋凌云
蔡松年（宋代）

玉霄＊榜陋凌云。龙跳九天门。不负平生稽古，仙卿躐拜恩纶。星明南极，天开太室，收拾殊勋。贺客晨香如雾，他年压倒平津。
和叔颖楮衾
王洋（宋代）

自顾生来骨相屯，不容强觅彩衣轻。
荣华地位无多子，寂寞因缘已半生。
我拥素衾方自喜，君贻组句遂兼荣。
书窗对榻仍摇腹，谁道桃灯梦不成。
五月十一日早问政山房三首
方回（元代）

四十里苍翠，中环万屈盘。
望城藏谷底，觅路上云端。
笋出一春醉，樵深三伏寒。
山翁无将相，只是敬苋冠。
登泰山日观峰
梅尧臣（宋代）

晨登日观峰，海水黄金熔。
浴出车轮光，随天行无踪。
正视刺我目，攒集如剑锋。
照曜万物兴，磨灭万物凶。
草木既无命，必闻石间松。
当时一避雨，安得大夫封。
人而苟不遇，抱简诵六龙。
斗百花·斜日东风深院
晁补之（宋代）

斜日东风深院。绣幕低迷归燕。潇洒小屏娇面，仿佛灯前初见。与选筵中，银盆半拆姚黄，插向凤凰钗畔。微笑遮纨扇。

教展香裀，看舞霓裳促遍。红飐翠翻，惊鸿乍拂秋岸。柳困花慵，盈盈自整罗巾，须劝倒金盏。
书薛野鹤水竹稿
释元肇（宋代）

野性昂如鹤，期君寿合坚。虽然传去世，必定得为仙。

华表千年后，崖铭几字全。诗名长不泯，集是石龟编。
客夜
苏泂（宋代）

风雨夜冥冥，舟行为小停。
野田藏水白，燐火出坟青。
将子雁能急，久鳏鱼独醒。
人生贵艰阻，稍向道涂经。
同盛眉庵携诸童子走湖干看山
张海珊（清代）

微阳发春妍，生意脱寒缚。万物观其始，即此道妙托。

童子携三五，泼泼熊可掬。临水坐不次，得意同一跃。

积水何澹澹，众山方莫莫。遥天见斜照，明翠荡无著。

一点白鸥来，偶与虚空泊。须臾天风起，鼓舞波涛作。

落落写琴声，和我山水乐。冥坐与心融，邈然尘想廊。

游尽意不尽，归途亦绰绰。
宿武昌县
王十朋（宋代）

行尽江西路，初乘湖北舟。荒城叹权皓，贤令惜韩欧。

漫浪无元叟，峥嵘有故洲。神仙雪堂客，几度绝江游。
毛献清殿元乃婿王世芳年十八领乡荐会试下第因留毕姻于毛氏以孟秋还太仓
湛若水（明代）

弃繻略比终军少，折桂初逢素女游。且逐鹿车归海曲，还如萧史别秦楼。

冰清玉润终辉映，白璧明珠岂暗投。他日尚书传仲默，几年南国咏雎鸠。
相见欢·花前顾影粼粼
毛奇龄（清代）

花前顾影粼粼。水中人。水面残花片片绕人身。
私自整，红斜领，茜儿巾。却讶领间巾里刺花新。
东阁官梅十咏补遗 其六
金朝觐（清代）

杨花飘泊李花香，事隔隋唐已杳茫。留得梅花东阁在，清芬犹近浣花堂。
春日二首
晁冲之（宋代）

男儿更老气如虹，短鬓何嫌似断蓬。
欲问桃花借颜色，未甘著笑向春风。
书申正己秀才所藏雀竹图后 其二
释道潜（宋代）

樊笼得食暂时优，身世经年类楚囚。何似东阡与南陌，暖风晴日恣遨游。
挽懒庵处士
方岳（宋代）

万事从吾懒，庵居隐者家。
酒深牵率月，诗办事治花。
健犊閒耕具，轻鸥忆钓槎。
归来谁晤语，野艇渡寒沙。
追忆大观丁亥年自新安侍下入宣城学路中作
李正民（宋代）

朝云黯黯结秋阴，叠叠层峦雾霭深。农叟尽愁苗欲稿，行人翻恐雨成霖。

四方奔走男儿事，千里凄凉倦客心。稍喜西风破残暑，又携书剑度遥岑。
耕图二十一首 其十七 簸扬
楼璹（宋代）

临风细扬簸，糠秕零风前。倾泻雨声碎，把玩玉粒圆。

短裙箕帚妇，收拾亦已专。岂图较斗升，未敢忘凶年。
杂述
林泳（宋代）

俗士心胸塞，高人眼目醒。罗浮夜半日，南极海中星。

观心无别夜，问梦有前人。夜或长于夜，身还外此身。

万种由心造，千灵并我生。病中闻蚁斗，悟处喜驴鸣。

天因断鳌立，人共裸虫生。积气元无物，含灵总有情。

坏衲归杜窖，还舟上玉天。莫疑佛富贵，不信鬼神仙。

功名祇可笑，时命偶相当。鸡豕能为帝，蚍蜉亦有王。

色界真魔界，仙乡半醉乡。错寻醒酒石，痴觅返魂香。

生白灵观妙，飞玄隐韵奇。不嫌崇有论，却爱步虚词。

叱诃郑玄日，挦扯义山时。谁信冢中易，人疑昆里诗。

檐夫通笔意，海客悟琴心。禅夜空中得，书生纸上寻。
劝晨朝食素
释怀深（宋代）

未能遽断荤和酒，且结晨朝清净因。省费省缘兼惜福，灵岩此语太饶人。
颂古二十首
释了一（宋代）

大地是眼没处屙，衲僧到此便聱讹。
须知别有安身诀，会得安身事更多。
咄，锹子安著在甚麽处。
夏日陪提刑彭学士登周襄王故城
梅尧臣（宋代）

聊随汉使者，一上周王城。
片雨北郊晦，残阳西岭明。
野禽呼自别，香草问无名。
谁复黍讷咏，但兴箕颍情。
依韵和胡舍人见唁
梅尧臣（宋代）

西垣阁老号文雄，辞体能兼两汉风。
绛帐旧生虽授学，灞陵归将已无功。
校文岂论居三上，赋分由来本下中。
不恨早朝秋雨急，犹陪鸳鹭大明宫。
观邻家园中种黍示嘉佑
王禹偁（宋代）

比邻有闲园，瓦砾杂荆杞。
未尝动耕牛，但见牧群豕。
今夏赤旱天，斲琢谁家子。
播种甚莽卤，苗稼安能起。
秋来连月雨，迤门昼不启。
新晴一携杖，出户聊徙倚。
重到田中立，黍稷何薿薿。
吐穗欲及肩，鸟雀声亦喜。
力穑乃有秋，斯言不虚矣。
向使懒种植，荒榛殊未已。
有书闲不读，为学还如此。
闻诏
蓝智（明代）

下诏蠲秋赋，为恩不亦宽。农安思报主，力尽敢辞难。

商旅歌趋市，囚奴罢入官。无偏王道在，休作汉唐看。
昆崙桃
许及之（宋代）

蟠桃微具体，一岁一番开。唤作昆崙种，疑从金母来。
悲愁歌
刘细君（两汉）

吾家嫁我兮天一方，远托异国兮乌孙王。
穹庐为室兮旃为墙，以肉为食兮酪为浆。
居常土思兮心内伤，愿为黄鹄兮归故乡。
醒后闻磬声
杨巍（明代）

泠然响清磬，我思良悠悠。披衣一起坐，明月悬高楼。

遥遥目天宇，空阔万象收。此时无人言，独与太虚游。

河清不可俟，天运倏已周。冥心入无极，真想在浮丘。

人生亦昼夜，身外更何求。
颂证道歌·证道歌
释印肃（宋代）

不见一法即如来，万机顿绝笑咍咍。
将军战马今何在，野草闲花满地开。
庚寅元日立春祝圣毕始以红锦袍谒陵
王世贞（明代）

腊意将归爆竹催，争依仙仗集蓬莱。尧樽荐柏条风入，汉省呼嵩瑞霭回。

原庙渐传银钥启，祠官新睹锦袍来。不知春至真多少，明日东郊探早梅。
送曾无玷寺丞守池阳
楼钥（宋代）

我朝衣冠盛，名家数三曾。
南丰暨赣川，后起参温陵。
迩来螺川族，駸駸著簪缨。
春风雁塔中，参差见姓名。
君才素颖出，健笔随纵横。
江右两壮县，谈笑政已成。
河阳桃李花，武城弦歌声。
入朝八九载，去拥池阳旌。
年家有旧好，一见意气倾。
更因刘御史，为君写先铭。
去年叨省郎，君亦转为丞。
中都但交谒，名纸空毛生。
惟因候宾庑，接膝倾交情。
分阴尤可惜，翻恐倒屣迎。
阿连幸为寮，庶几多合并。
宁知成勇退，拂袖寻归程。
秋浦素简静，不足烦公行。
要当试盘错，才刃新发硎。
似闻有剧部，或已荐长卿。
君其少停骖，有诏来皇扃。
秋浦歌十七首
李白（唐代）

秋浦长似秋，萧条使人愁。
客愁不可度，行上东大楼。
正西望长不，下见江水流。
寄言向江水，汝意忆侬不。
遥传一掬泪，为我达扬州。

秋浦猿夜愁，黄山堪白头。
清溪非陇水，翻作断肠流。
欲去不得去，薄游成久游。
何年是归日，雨泪下孤舟。

秋浦锦驼鸟，人间天上稀。
山鸡羞渌水，不敢照毛衣。

两鬓入秋浦，一朝飒已衰。
猿声催白发，长短尽成丝。

秋浦多白猿，超腾若飞雪。
牵引条上儿，饮弄水中月。

愁作秋浦客，强看秋浦花。
山川如剡县，风日似长沙。

醉上山公马，寒歌宁戚牛。
空吟白石烂，泪满黑貂裘。

秋浦千重岭，水车岭最奇。
天倾欲堕石，水拂寄生枝。

江祖一片石，青天扫画屏。
题诗留万古，绿字锦苔生。

千千石楠树，万万女贞林。
山山白鹭满，涧涧白猿吟。
君莫向秋浦，猿声碎客心。

逻人横鸟道，江祖出鱼梁。
水急客舟疾，山花拂面香。

水如一匹练，此地即平天。
耐可乘明月，看花上酒船。

渌水净素月，月明白鹭飞。
郎听采菱女，一道夜歌归。

炉火照天地，红星乱紫烟。
赧郎明月夜，歌曲动寒川。

白发三千丈，缘愁似个长。
不知明镜里，何处得秋霜。

秋浦田舍翁，采鱼水中宿。
妻子张白鹇，结罝映深竹。

桃波一步地，了了语声闻。
黯与山僧别，低头礼白云。
颂古五十七首 其五十
释道昌（宋代）

尘尘三昧，钵饭桶水。云门眼中，者僧身里。捏合起来无处藏，𡎺著磕著埋没你。
落花
王炎（宋代）

小园数树杂花开，零落无声覆绿苔。
休恨五更风雨急，明年春色自归来。
上巳日晚步商墓西村 其三
袁华（明代）

叶暗柔桑花乱飞，新蚕如蚁燕初归。纺得麻纱连夜织，为郎制作下田衣。
述字迴文偈七首
宋太宗（宋代）

求比旧前忧，依述最亨知。
休以祐然留，希佛背生推。
乱后龙州送郑郎中兼寄郑侍御
李洞（唐代）

待车登叠嶂，经乱集鴒原。省坏兰终洁，台寒柏有根。

县清江入峡，楼静雪连村。莫隐匡山社，机云受晋恩。
雨宿含山水心亭
凌义渠（明代）

微溜垂檐隙，萧萧倚柱听。百虫吟砌黑，古树覆灯青。

暑意当宵敛，秋光与水渟。暂来仍梦扰，何以祛尘冥。
送龚章判官之卫州·新及第
司马光（宋代）

几砚昔年游，于今成十秋。
松坚终发石，鱼变即辞流。
近郡无飞檄，清时不借筹。
淇园春竹美，军宴日椎牛。
题明皇幸蜀图 其一
刘基（明代）

斜阳惨淡照霓旗，石栈萦纡仆马羸。想得林间子规鸟，断崖青壁亦相随。
庆春宫
张炎（宋代）

蟾窟研霜，蜂房点蜡，一枝曾伴凉宵。清气初生，丹心未折，浓艳到此都消。避风归去，贮金屋、妆成汉娇。栗肌微润，和露吹香，直与秋高。小山旧隐重招。记得相逢，古道迢遥。把酒长歌，插花短舞，谁在水国吹箫。馀音何处，看万里、星河动摇。广庭人散，月淡天心，鹤下银桥。
月堂室中闲题
逯昶（明代）

清心投静室，童子启云关。
秋色老着树，夕阳明在山。
高崖泉落响，远汉鸟飞还。
扰扰红尘里，无如僧最闲。
元明观邹希衍丹室
都颉（宋代）

嘉树团团蔽紫烟，黄冠师作地行仙。留形住室真馀事，鍊气精思本自然。

鹤警乔松常见月，龟藏浮叶不知年。坐中应到诸天上，曾侍玉皇香案前。
鹊桥仙 又叠前韵，柬林正郎陈大尹三首 其四
夏言（明代）

杨柳烟疏，芙蓉露冷，丹桂香风扑面。池上芳尊向夕开，喜千里、扑人相见。

金缕高歌，霓裳慢舞，宛转六么初遍。何处清砧响更哀，都并作、秋声一片。
再次韵马德骏郎中 其一
史浩（宋代）

父老骈肩不可麾，炉烟争绕御班围。共瞻帝所天光近，更识淮壖马迹稀。

丹扆预传雄算去，元枢先奏凯歌归。由来干舞苗民格，即是姚虞上上机。
依韵和仲灵禅师喜贾丞相赵翰林见称辅教编之
强至（宋代）

浩荡藤州老，雄文鼓大编。
声名元自重，述作许谁传。
成诵惭空久，相逢偶未缘。
承明内外相，交口誉师贤。
三司晏尚书西园玩菊
宋祁（宋代）

涉园求胜赏，时菊艳秋光。
散漫仙潭饵，褵褷瑞鹄裳。
酒熏吹晚蕊，蜂冷抱残香。
公意周盈感，留杯尽夕阳。
和王司法雨中惠诗二首 其一
杨万里（宋代）

绝怜法曹三尺喙，不办太仓五升米。胡奴走送今寂然，公路如何令至此。

春花秋月千首诗，一字不曾堪疗饥。黄独已空镵底用，玉徽冻脱琴为炊。

穷鬼偏随天下士，再结柳车君但试。不应满腹贮六奇，岂有逐贫无一计。

诗中哀怨海样深，青灯搔首夜沉沉。一尊往慰风雨晚，莫管带围宽一眼。
碧云寺
童珮（明代）

障子学芙容，僧归云几重。
西来留白马，东去拱苍龙。
松锁千林翠，山藏满寺钟。
却嫌香积水，流出世人逢。
归次海康登平仙亭次莱公韵
李纲（宋代）

碧海瞰危亭，波光混大清。旷怀知乐此，夷险本来平。
里妇陈氏微甚守志不嫁为录之
谈迁（清代）

鸠声春雨雁声霜，十亩青苗五亩桑。血泪不啼残后镜，寒砧惟捣嫁时裳。

宵光辞绩潜相谢，苛政催租黯自伤。辛苦田家锄笠在，孤儿他日便农装。
新拟北郭园八景 其一 小楼听雨
郑用锡（清代）

南楼凭几坐，过雨又潇潇。有味青灯夜，为予破寂寥。
与欧育等六人饮酒
苏轼（宋代）

忽惊春色二分空，且看樽前半丈红。
苦战知君便白羽，倦游怜丈忆黄封。
年来齿发老未老，此去江淮东复东。
记取六人相会处，引杯看剑坐生风。
秋日同芝麓诸公集黑窑厂分赋
石申（清代）

车马纷城阙，寻秋此地偏。路深钟响出，台古烧痕圆。

老树侵沙苑，饥鹰猎岁田。与君期尽醉，休问战争年。
三节妇行凡五解
王世贞（明代）

两儿奉一父，累累三少年。数促理则绵，欣欣在黄泉。

两妇奉一姑，皤皤三华颠。神往形尚留，戚戚穗帷前。

死者当不生，生者须竟死。冥冥剖冰心，戚戚报君子。

天上亦有星，地下亦有山。山山粲者何，万古同精坚。

我歌节妇行，采风荐彤史。后有曹大家，前有刘中垒。
夏初临·本意
陈维崧（清代）

中酒心情，拆绵时节，瞢腾刚送春归。
一亩池塘，绿荫浓触帘衣。
柳花搅乱晴晖。
更画梁、玉翦交飞。
贩茶船重，挑笋人忙，山市成围。
蓦然却想，三十年前，铜驼恨积，金谷人稀。
划残竹粉，旧愁写向阑西。
惆怅移时。
镇无聊、掐损蔷薇。
许谁知？
细柳新蒲，都付鹃啼。
陈公园梅极盛顷尝与客游观花下兵盗十年今复过之追念存殁怆然有感三绝 其三
周紫芝（宋代）

溪上长眠双玉瓶，只今谁在复谁倾。花知何事遽如许，人亦看花太瘦生。
睡起
裘万顷（宋代）

疾去得安卧，寒宵不知长。
邻鸡忽闻声，曙色侵我床。
人生孰无营，晨兴固其常。
奈何以一身，投之百忧场。
吾方休吾心，与世长相忘。
适逢希夷翁，授我枕中方。
意行到华胥，日昃犹徜徉。
回观一世人，扰扰良可伤。
谁能从我游，要须留春皇。
毗陵邂逅京口同舍汤叔厚
刘宰（宋代）

鸡犬相闻里社同，琴书曾共客儒宫。
南楼夜醉三更月，北固秋吟万里风。
去鲁羡君勤采藻，游吴愧我尚飘蓬。
相逢便与论心曲，莫笑依然旧阿蒙。
女冠子·淡花瘦玉
孙光宪（五代）

淡花瘦玉，依约神仙妆束，佩琼文。瑞露通宵贮，幽香尽日焚。
碧纱笼绦节，黄藕冠浓云。勿以吹箫伴，不同群。
和李子仪即元韵
沈辽（宋代）

胡人泛舶万里来，头上氎市缠作堆。建武赆琛终罢献，元和亭榭不求材。

君王方讲羽干舞，太守何妨乐圣杯。筦库贱生固多幸，天边长见利篷开。
冬夜谣
蒋玉棱（清代）

篆痕瘦缩香不温，冰奁冷阁青娥魂。铜虬冻折夜光涩，枯泪滴断声闻根。

梦觉寒机惊雁语，蠹茧抽丝续幽绪。停辛伫苦那忍眠，留取君归作春纻。
贺齐都官
宋祁（宋代）

十行泥检润琼芝，序转仙曹汉省围。
月隐偃波三署笔，光添侍史五时衣。
星躔入夜哀乌动，军盖迎晨雊雉飞。
几日霄涂归奏御，景龙妍唱掩牙绯。
致语口号
陆游（宋代）

凉月参差白露漙，请看賓主罄清欢。
麟符玉節交相映，鳳竹鸾丝殊未阑。
百穀方登倉庚足，七州无事里闾安。
樽前莫惜山颓玉，四者能兼自古难。
题赵希贤所藏墨竹
仇远（元代）

直节豸献角，低枝鸾振羽。
古色镇苍然，非烟亦非雨。
次韵答孙侔
苏轼（宋代）

十年身不到朝廷，欲伴骚人赋落英。
但得低头拜东野，不辞中落候渊明。
舣舟苕霅人安在，卜筑江淮计已成。
千里论交一言足，与君盖亦不须倾。
行路难
冯班（清代）

自许直如绳，看君白如雪。一朝更变不似先，雾里看花云里月。

更中不悟君心异，言笑依依尚相悦。五更欲曙百鸟啼，玄鬓生丝泪成血。

念君旧恩君岂知，万物荣衰各有时。君不见黄蜂阶下收残蕊，转眼飞莺过别枝。
春和杜相公移入长兴宅，奉呈诸宰执
皇甫曾（唐代）

欲向幽偏适，还从绝地移。秦官鼎食贵，尧世土阶卑。

戟户槐阴满，书窗竹叶垂。才分午夜漏，遥隔万年枝。

北阙深恩在，东林远梦知。日斜门掩映，山远树参差。

论道齐鸳翼，题诗忆凤池。从公亦何幸，长与珮声随。
残句：三入承明不知举
王禹偁（宋代）

三入承明不知举，看人门下放门生。
和祖择之学士袁州庆丰堂十咏
陈诜（清代）

秽草诛还密，浮萍去又生。
辄污如鉴净，有客若为情。
疏影
吴潜（宋代）

佳人步玉。待月来弄影，天挂参宿。冷透屏帏，清入肌肤，风敲又听檐竹。前村不管深雪闭，犹自绕、枝南枝北。算平生、此段幽奇，占压百花曾独。

闲想罗浮旧恨，有人正醉里，姝翠蛾绿。梦断魂惊，几许凄凉，却是千林梅屋。鸡声野渡溪桥滑，又角引、戍楼悲曲。怎得知、清足亭边，自在杖藜巾幅。梅圣俞诗云：“十分清意足。”余别墅有梅亭，扁日清足。
登寿沙楼和抑斋韵
李曾伯（宋代）

白鹭洲边多古寺，翠微阴里尽人烟。
当时曾对掀髯笑，今问老龙何处眠。
生查子 送春
叶小鸾（明代）

风飘万点红，零落胭脂色。柳絮入帘栊，似问人愁寂。

凭阑望远山，芳草连天碧。深院锁春光，去尽无寻觅。
丹阳道中寄友生
陆龟蒙（唐代）

烟树绿微微，春流浸竹扉。短蓑携稚去，孤艇载鱼归。

海俗芦编室，村娃练束衣。旧栽奴橘老，新刈女桑肥。

锦鲤冲风掷，丝禽掠浪飞。短亭幽径入，陈庙数峰围。

地废金牛暗，陵荒石兽稀。思君同一望，帆上怨馀晖。
春词
吴希鄂（清代）

碧云斜幂垂杨堤，野红乱落山鸟啼。东风暖香熨罗带，纲户春愁压玉笄。

桃花深锁绮空里，玉箫呜呜海烟起。
题彭然石舠壁
王夫之（明代）

旧曾相识此扁舟，江黑云低对戍楼。象帝祠前秋似叶，伏波山下月如钩。
比红儿诗 其八
罗虬（唐代）

匼匝千山与万山，碧桃花下景长闲。神仙得似红儿貌，应免刘郎忆世间。
得汝州舍弟新诗
刘敞（宋代）

鲁人贵韶濩，海鸟眩以忧。岂不盛钟鼓，性违理自愁。

忆在田野时，终岁颇优游。食鱼出有车，夏葛冬亦裘。

弄翰不自量，著书望孔周。处身笑汲汲，视世良悠悠。

误及时君门，过缘名字求。轩冕非已好，簿书反自羞。

因欲饰所短，强为妻子谋。精神敝蹇浅，学殖谁劝修。

归卧常喟然，岁月屡以流。愧尔从军诗，气完语更遒。

岂独古人风，远与王粲俦。实为平生赏，若慰钟仪囚。

我年向四十，苍发已满头。箧中无寸书，磨灭悲蜉蝣。

念此可以惊，如何复淹留。昔买吴下田，颇闻利锄耰。

汝宦何时归，相与寻沧洲。处使有茅屋，出使有渔舟。

知命赞易篇，没身记春秋。但令文章显，不愧时俗偷。

世事非所了，咄哉无夷犹。
赠别欧阳全真三首
赵蕃（宋代）

几日暄寒候，浑如到岭南。
岑岑无药疗，愦愦只书耽。
雨止隅仍漏，鸢飞潦政涵。
君来得披豁，万里散晴岚。
和西林二首 其二 荣木轩
叶之芳（明代）

林木一何荣，轩居一何敞。山空白云散，游子发孤想。

已感霜鸟啼，复直秋声响。无使心伤悲，遂歇邱中赏。
三秋苦雨九日乍晴登高和莫玉泉封君
区越（明代）

双不借行山欲尽，百须浮白酒新开。茱萸且佩登高去，风雨才辞九日回。

云谷老甘还旧隐，凤凰声远出高台。粳粳湿烂无遗粒，莫讶山人进芋魁。
磻溪歌
许仲琳（明代）

短杆长线守磻溪，这个机关那个知。
只钓当朝君与相，何尝意在水中鱼。
沈公见寄次韵奉答 其三
庄昶（明代）

阶前惊犬虎频过，门外催租吏更喧。欹枕月横千丈石，种芝云里四时园。

崇高枫陛今惟圣，贫病桑枢旧姓原。苦雨闭门如坐井，一帘垂地未教掀。
玉楼春·琼酥酒面风吹醒
晏几道（宋代）

琼酥酒面风吹醒。一缕斜红临晚镜。小颦微笑尽妖绕，浅注轻匀长淡净。
手挼梅蕊寻香径。正是佳期期未定。春来还为个般愁，瘦损宫腰罗带剩。
酬南洛阳早春见赠
白居易（唐代）

物华春意尚迟回，赖有东风昼夜催。寒缒柳腰收未得，

暖熏花口噤初开。欲披云雾联襟去，先喜琼琚入袖来。

久病长斋诗老退，争禁年少洛阳才。
怀古
仇远（元代）

吹杀青灯炯不眠，满衿怀古恨绵绵。
江东曾识桓司马，沧海难追鲁仲连。
吴岫月明吟木客，汉宫露冷泣铜仙。
何时一酌桃源酒，醉倒春风数百年。
鄞城通守厅和潘文叔梅花韵
孙应时（宋代）

未将春草贮鸣蛙，寂寞西湖处士家。
正喜数枝斜更好，聊沽一醉醒还赊。
骨清是我氷霜侣，心赏从渠锦绣华。
不厌相过娱夜永，摘芳和雪试煎茶。
题剑江姚叔宏吟卷三首 其三
萧立之（宋代）

薄饭不羹春荠老，枉君远道辔玲珑。金膏冰碧须沧海，万里扬帆东更东。
暗香（再和）
吴潜（宋代）

雪来比色。对澹然一笑，休喧笙笛。莫怪广平，铁石心肠为伊折。偏是三花两蕊，消万古、才人骚笔。尚记得，醉卧东园，天幕地为席。

回首，往事寂。正雨暗雾昏，万种愁积。锦江路悄，媒聘音沈两空忆。终是茅檐竹户，难指望、凌烟金碧。憔悴了、羌管里，怨谁始得。
送李仲文赴省试
王庭圭（宋代）

何人解荐相如赋，狗盗鸡鸣岂此流。壮志未登龙虎榜，荐书重入帝王州。

烟生渔浦雁初下，月满江楼雾已收。早晚书来闻好语，沙头春晚望归舟。
夏日登景山同翰林张英高士奇作
玄烨（清代）

日暮登山览八荒，翰林随辇进辞章。君臣同乐松阴下，时雨将来入未央。
为程毅斋先生画山水 其一
邵梅臣（清代）

落日江村好，船头黄叶多。水波平似镜，山翠小于螺。

鱼蛤此间市，沧浪何处歌。小桥疏柳外，有客抱琴过。
番城晚眺
艾性夫（元代）

独眺秋愈远，孤城日渐曛。
地平浮楚泽，天阔见吴云。
风静渔歌合，波摇雁影分。
未应陵谷变，不得问番君。
盆景榴花高有数寸开花一朵
玄烨（清代）

小树枝头一点红，嫣然六月杂荷风。攒青叶里珊瑚朵，疑是移根金碧丛。